Mini-analyse: Ministeren kan have spændt ben for sig selv

DR's politiske analytiker, Jens Ringberg, har læst svaret fra Inger Støjberg. Han mener, at Støjberg kan have spændt ben for sig selv.

- Hvis den iranske udlægning er rigtig, så ser det ud, som om udlændingeministeren er kommet til at spænde ben for sit eget politiske mål – nemlig at få en aftale med Iran.

- Jeg kan ikke bedømme, om Iran bare bruger Støjbergs ipad-stunt som en fiks begrundelse for at aflyse er møde, man alligevel gerne ville aflyse – men tilbage står, at mødet ikke fandt sted. Og at der så ikke blev forhandlet om en aftale ved den lejlighed.

- Omvendt har Inger Støjberg fået markeret en anden dansk mærkesag – nemlig spørgsmålet om ytringsfrihed. Oven i købet ved at fremvise en af de Muhammedtegninger, der var med til at sætte Mellemøsten i brand i 2006. Dengang blev det danske flag brændt af i Teheran, så de har næppe glemt tegningerne.

- Om ikke andet så viser sagen, at internationalt diplomati ofte er en følsom proces, der let løber af sporet. Tiden må vise om dialogen, der åbenbart stadig er i gang, igen kan komme op i gear, så der kommer et resultat og Inger Støjberg kommer til at sende afviste asylsøgere hjem.

- Umiddelbart kunne det se ud som om, Iran ikke ønsker flere forhandlinger med den danske udlændingeminister, men i stedet vil have udenrigsminister Anders Samuelsen (LA) til at repræsentere Danmark.